Pubblikazzjoni tad-dokument uniku emendat wara l-approvazzjoni ta’ emenda minuri skont it-tieni subparagrafu tal-Artikolu 53(2) tar-Regolament (UE) Nru 1151/2012

(2020/C 208/06)

Il-Kummissjoni Ewropea approvat din l-emenda minuri f’konformità mat-tielet subparagrafu tal-Artikolu 6(2) tar-Regolament ta’ Delega tal-Kummissjoni (UE) Nru 664/2014 (1).

L-applikazzjoni għall-approvazzjoni ta’ din l-emenda minuri tista’ tiġi kkonsultata fil-bażi tad-data e-Ambrosia tal-Kummissjoni.

DOKUMENT UNIKU

“MELA DI VALTELLINA”

Nru tal-UE: PGI-IT-0574-AM01 — 17.2.2020

DOP () IĠP (X)

1. Isem/Ismijiet

“Mela di Valtellina”

2. Stat Membru jew Pajjiż Terz

L-Italja

3. Deskrizzjoni tal-prodott agrikolu jew tal-oġġett tal-ikel

3.1. Tip ta’ prodott

Klassi 1.6. Frott, ħaxix u ċereali, friski jew ipproċessati.

3.2. Deskrizzjoni tal-prodott li għalih japplika l-isem f’(1)

Għall-produzzjoni tal-“Mela di Valtellina” jintuża l-frott tal-varjetajiet li ġejjin: “RED DELICIOUS”– “GOLDEN DELICIOUS” – “GALA”. Meta jitqiegħdu fis-suq għal konsum ikollhom il-karatteristiċi li ġejjin: Ir-RED DELICIOUS: Epikarpju oħxon, mhux tax-xama’, ta’ lewn aħmar intens jixgħel, bil-kulur dominanti li jgħatti aktar minn 80 % tal-wiċċ, lixx, nieqes mill-ħmura samranijia u mhux żejtni, reżistenti għall-immaniġġar. Forma konika tronka tawwalija b’ħames lobi u profil ekwatorjali pentagonali. Id-dijametru huwa ta’ mill-anqas 65 mm. Il-kontenut minimu taz-zokkor huwa ogħla minn 10° brix. Il-polpa: bajda b’riħa ta’ tuffieħ medja għal intensa. Il-perċezzjoni tal-irwejjaħ ta’ għasel, ġiżimin u berquq hija għolja. Il-livell tat-tqarmiċ u tat-tmerriq huwa għoli. Hemm prevalenza tat-togħma ħelwa b’aċidità apprezzabbli u ta’ intensità medja. Mhux morra. Is-sodezza tal-polpa hija mhux anqas minn 5 kg/cm2. Il-GOLDEN DELICIOUS huma kkaraterizzati minn: Epikarpju mhux tax-xama’, ta’ lewn isfar intens meta jimmaturaw, xi kultant roża fil-parti tal-wiċċ esposta għax-xemx, xi kultant fl-aħmar samrani, sensittiv għall-immaniġġar. Forma sferojdali jew forma konika tronka tawwalija, kemxejn imkemmxa fil-parti trasversali. Id-dijametru huwa ta’ mill-anqas 65 mm. Il-kontenut taz-zokkor huwa ogħla minn 11,5° brix. Il-polpa hija bajda lewn il-krema, b’riħa intensa ta’ tuffieħ. Is-sodezza hija medja bħat-tqarmiċ u t-tmerriq, filwaqt li xejn mhi mrammla. Il-frott jiddistingwi ruħu permezz tal-ħlewwa filwaqt li jżomm il-valuri tal-aċidità apprezzabbli li jixhdu l-freskezza tal-frott. Ir-riħa tat-tuffieħa hija minn medja għal intensa. Mhux morra. Is-sodezza tal-polpa hija mhux anqas minn 5 kg/cm2. Il-GALA huma kkaraterizzati minn: Epikarpju aħmar jixgħel, bil-kulur dominanti li jgħatti mill-inqas 30 % tal-wiċċ għall-Gala standard u 65 % fil-kloni mtejba. Forma konika tronka qasira, bil-ħames lobi apikali jidhru sew. Id-dijametru huwa ta’ mill-anqas 65 mm. Il-kontenut taz-zokkor huwa ogħla minn 11° brix. Il-polpa hija bajda lewn il-krema, b’riħa ta’ intensità medja. Is-sodezza hija medja b’livell għoli ta’ tmerriq u nieqsa mit-trammil. It-togħma hija ħelwa, bi ftit aċidità u b’riħa pjaċevoli ta’ intensità medja. Mhux morra. Is-sodezza tal-polpa hija mhux anqas minn 5 kg/cm2. Jitqiegħed fis-suq għall-konsum il-frott fil-kategorija ta’ kwalita Extra u I.

3.3. Għalf (għall-prodotti li joriġinaw mill-annimali biss) u materja prima (għall-prodotti pproċessati biss)

—

3.4. Passi speċifiċi tal-produzzjoni li jridu jsiru fiż-żona ġeografika ddefinita

Il-proċessi tal-produzzjoni għandhom iseħħu fiż-żona ġeografika ddefinita.

3.5. Regoli speċifiċi dwar it-tqattigħ, it-taħkik, l-ippakkjar, eċċ.

Il-Mela di Valtellina titqiegħed fis-suq għall-konsum billi jintużaw Kontenituri mmewġin tal-kartun — Tilari tal-kartun — Kaxex tal-kartun teleskopiċi (traypak) — Kaxex tal-injam — Kaxex tal-plastik li jistgħu jerġgħu jintużaw — Pakketti ssiġillati b’aktar minn frotta waħda (tilari, kaxxi tal-kartun u boroż).

3.6. Regoli speċifiċi dwar it-tikkettar

Il-kliem “Mela di Valtellina - Indicazione Geografica Protetta” jew l-akronimu tagħha IGP, għandu jidher b’mod ċar u jista’ jinqara perfettament, b’ ittri akbar minn kull kliem ieħor preżenti, fuq il-pakketti ssiġillati jew fuq il-frott individwali. Fejn ikun hemm tikketta fuq kull frotta, din għandha tkun fuq mill-anqas 50 % tal-frott li jkun hemm fil-pakkett. Fejn ma jkunx hemm tikketta fuq il-frott individwali, għandhom jintużaw pakketti magħluqin u ssiġillati. Il-LOGO huwa rappreżentat mill-kliem “Mela di Valtellina - Indicazione Geografica Protetta”. Il-kuluri li għandhom jintużaw huma dawn: Aħmar (pantone aħmar 032), Aħdar (pantone 355) u Iswed (100 %). Il-tipa użata hija l-Futura Bold.

4. Definizzjoni fil-qosor taż-żona ġeografika

Iż-żona ta’ produzzjoni tal-“Mela di Valtellina” tiġbor it-territorji tal-muniċipalitajiet tal-provinċja ta’ Sondrio li ġejjin: Albosaggia, Andalo Valtellino, Ardenno, Berbenno di Valtellina, Bianzone, Buglio in Monte, Caiolo, Castello dell’Acqua, Castione Andevenno, Cedrasco, Cercino, Chiavenna, Chiuro, Cino, Civo, Colorina, Cosio Valtellino, Dazio, Delebio, Dubino, Faedo Valtellino, Forcola, Fusine, Gordona, Grosio, Grosotto, Lovero, Mantello, Mazzo di Valtellina, Mese, Mello, Montagna in Valtellina, Morbegno, Novate Mezzola, Piateda, Piantedo, Piuro, Poggiridenti, Ponte in Valtellina, Postalesio, Prata Camportaccio, Rogolo, Samolaco, San Giacomo Filippo, Sernio, Sondalo, Sondrio, Spriana, Talamona, Teglio, Tirano, Torre di Santa Maria, Tovo di Sant’Agata, Traona, Tresivio, Verceia, Vervio, Villa di Chiavenna, Villa di Tirano.

5. Rabta maż-żona ġeografika

In-natura partikolari taż-żona li fiha tiġi prodotta l-“Mela di Valtellina” tikkonsisti fl-esponiment mill-aqwa u favorevoli tal-wied tal-Valtellina. Dan il-wied huwa orjentat mil-Lvant għall-Punent; huwa protett mill-Alpi Retiche fit-Tramuntana u mill-Prealpi Orobie fin-Nofsinhar. Għalhekk, igawdi minn klima moderata ħafna b’ventilazzjoni partikolari li hi affettwata mill-fenomenu tal-Foen, riħ sħun u xott, li jikkawża żidiet tat-temperatura u tnaqqis tal-umdità tal-arja. Il-wied jiżviluppa f’altimetrija li tibda mill-200 m u tilħaq id-900 m ogħla mil-livell tal-baħar u minħabba f’hekk is-siġar tal-frott igawdu minn dawl u ventilazzjoni tajbin. Dawn jinsabu l-aktar fuq il-koni permeabbli ta’ oriġini alluvjali kkaratterizzati minn preżenza għolja ta’ skeletru tal-ħamrija raff, fejn ma hemmx staġnar tal-ilma u r-reazzjoni tal-ħamrija hija subaċiduża jew aċiduża.

L-analiżi organolettika wriet karatteristiċi li huma komuni għat-tliet varjetajiet tad-denominazzjoni “Mela di Valtellina” fil-polpa soda, kumpatta, li tqarmeċ u tfuħ. B’mod partikolari:

— il-varjetà Gala għandha polpa medjament kumpatta, b’ħafna meraq u mhux imrammla. It-togħma hija ħelwa, bi ftit li xejn aċidità, mhux morra, u b’riħa ta’ intensità medja.

— il-Golden Delicious hija kkaratterizzata mis-sodezza, mit-tqarmiċ u t-tmerriq ta’ intensità medja, filwaqt li mhijiex imrammla. Il-togħma hija ħelwa u r-riħa hija intensa.

— ir-Red Delicious għandha riħa intensa bi ħjiel ta’ għasel, ġiżimin u berquq. Il-polpa għandha livelli għoljin ta’ sodezza, tqarmiċ u tmerriq; ir-riħa hija ta’ intensità medja.

Partikolarità oħra hija rappreżentata mill-kulur intens ħafna tal-frott u mill-forma tawwalija attraenti ferm; dawn il-karatteristiċi joħorġu aktar minħabba l-kundizzjonijiet tad-dawl mix-xemx permezz tal-esponiment tat-territorji tal-Valtellina kif deskritti fil-punt 4.

Ir-reputazzjoni tal-“Mela di Valtellina” tmur lura għal wara t-Tieni Gwerra Dinjija u baqgħet tikber matul is-snin bis-saħħa tal-kooperattivi varji tal-frott u tal-ħaxix li, b’kollaborazzjoni ma’ istituzzjonijiet universitarji speċjalizzati fil-kultivazzjoni tat-tuffieħ, ikkonsolidaw is-settur tas-siġar tat-tuffieħ fil-Valtellina. Fil-fatt, fl-1968 fil-Ponte in Valtellina diġà kienet saret it-“Tieni Konferenza nazzjonali tal-kultivazzjoni tal-frott fil-muntanji” taħt il-patroċinju tas-Società Orticola Italiana, segwita fl-1983 mill-“Konferenza dwar l-għażliet tal-varjetajiet u t-tiġdid tal-kultivazzjoni tal-frott fil-muntanji”. Il-kultivazzjoni tas-siġar tat-tuffieħ issir skont prattiki ta’ kultivazzjoni tradizzjonali u stabbiliti sew; attwalment jirreferu għall-kultivazzjoni professjonali tas-siġra tat-tuffieħ li, matul is-snin u permezz tal-progress fil-kultivazzjoni, saret waħda mis-sisien tal-ekonomija tal-wied; f’dan il-kuntest biżżejjed wieħed jaħseb fl-attivitajiet marbuta mal-kultivazzjoni tat-tuffieħ, bħall-mekkanizzazzjoni, l-inġinerija tal-impjanti għall-irrigazzjoni, il-forniment ta’ mezzi tekniċi, is-servizzi għall-kummerċjalizzazzjoni, is-settur tal-imballaġġ, is-sistema tat-trasport, eċċ. Il-prestiġju tal-kultivazzjoni tat-tuffieħ tal-Valtellina serva wkoll biex jiġbed investimenti importanti lejn iż-żona: eżempju ta’ dan huwa l-impjant ta’ irrigazzjoni multipla tal-Konsorzju Sponda Soliva li għandu f’idejh il-ġestjoni ta’ 2 000 ha, maħluq fis-snin 70 u ffinanzjat minn self ġestit mill-fond Ewropew FAEGG. Il-popolarità dejjem tikber tal-frott miksuba tul l-għexieren tas-snin mal-konsumaturi hi dovuta għaż-żona tal-produzzjoni. Fil-fatt, l-iżvilupp mil-Lvant għall-Punent tal-wied, sitwazzjoni unika fit-territorji Alpini fejn hemm il-kultivazzjoni tal-frott, jiżgura li r-raba’ jkun espost għal aktar dawl, fattur li jikkontribwixxi biex l-epikarpju tal-frott ikollu l-karatteristiċi msemmija fil-punt 3.2. Struttura orografika tat-territorju bħal din, li tippermetti kwalità ogħla tar-raġġi tax-xemx, flimkien ma’ medda tat-temperatura li tinbidel ħafna bejn in-nhar u l-lejl, għall-ħamrija ħafifa, nieqsa mill-istaġnar tal-ilma u b’inżul ekwilibrat ta’ xita atmosferika b’alternazzjoni bejn ċikli ta’ tixrib/ixxuttar tal-epikarpju tal-frott, tippermetti l-iżvilupp mill-aqwa tal-maturazzjoni tat-tuffieħ u żżomm il-polpa soda u tqarmeċ u l-forma aktar tawwalija u ftit imkemmxa. It-tliet varjetajiet skont l-indikazjoni ġeografika jirrappreżentaw il-kwalità eċċellenti tal-produzzjoni tat-tuffieħ fil-Valtellina. Fil-fatt, l-interess tal-konsumaturi u tal-kultivaturi ffoka b’mod progressiv fuq dawn it-tliet varjetajiet, il-Golden Delicious, ir-Red Delicious u l-Gala, għax gawdew aktar mill-oħrajn mill-partikolarità tat-territorju, inklużi l-fatturi umani. L-ispeċifità tat-territorju u l-kapaċità tal-bniedem, li mas-snin għaraf iżomm it-tekniki ta’ kultivazzjoni filwaqt li rrispetta u pproteġa l-widien u l-muntanji, u r-rieda tal-produtturi, li mis-snin 80 riedu jinfurmaw lill-konsumatur dwar il-kwalità tat-tuffieħ, b’enfasi partikolari fuq l-oriġini tagħhom bħala Mele della Valtellina, permezz ta’ indikazzjonijiet espliċiti fuq l-imballaġġi mqiegħda fis-suq, ikkontribwew għat-tixrid kbir tal-prodott mal-konsumaturi fl-Italja u barra l-pajjiż. Dan hu kkonfermat mill-fatt li l-Mela di Valtellina tinbiegħ fil-punti tad-distribuzzjoni moderna u fil-ħwienet speċjalizzati, u hi kkumerċjalizzata bħala prodott ta’ kwalità għolja. Ġie rreġistrat li l-prezz medju tal-produzzjoni għal kull kilogramm tal-prodott, fl-1968, għadda minn 85 liri Taljani għall-Golden u 80 għall-varjetà Red, għal valuri ta’ 105 u 110 liri Taljani rispettivament fl-1974. Wara ftit snin, fl-1979, il-prezzijiet ittriplikaw u laħqu t-330 liri Taljani kull kg għall-Golden u l-420 liri Taljani kull kg għar-Red; fid-deċennju ta’ wara fl-1987 il-prezzijiet medji kull kilogramm kellhom il-valuri ta’ 680 u 830 rispettivament. Mill-1996 sal-lum il-prezzijiet segwew xejra pożittiva ta’ tkabbir u fl-2006 kellhom valur ta’ EUR 0,31/kg għall-Golden u EUR 0,37/kg għar-Red u l-Gala. Il-medja tal-prezzijiet tat-3 varjetajiet kif imsemmija hawn fuq kienu mill-anqas 10 % ogħla mill-medja nazzjonali ta’ varjetajiet bħalhom.

Referenza għall-pubblikazzjoni tal-Ispeċifikazzjoni tal-prodott

(It-tieni subparagrafu tal-Artikolu 6(1) ta’ dan ir-Regolament)

It-test ikkonsolidat tal-Ispeċifikazzjoni tal-prodott jista’ jiġi kkonsultat fuq is-sit web li ġej:

http://www.politicheagricole.it/flex/cm/pages/ServeBLOB.php/L/IT/IDPagina/3335”

jew inkella,

billi żżur direttament il-paġna ewlenija tas-sit elettroniku tal-Ministeru tal-Agrikoltura, l-Ikel u l-Forestrija (www.politicheagricole.it) u tikklikkja fuq “Qualità” fin-naħa ta’ fuq tal-lemin tal-iskrin u wara tagħfas fuq “Prodotti DOP IGP STG” (fil-ġenb, fuq in-naħa tax-xellug tal-iskrin) u finalment fuq “Disciplinari di Produzione all’esame dell’UE”.

(1) ĠU L 179, 19.6.2014, p. 17.